פירס וגארנט חזרו לבוסטון: "המשחק הכי קשה בקריירה" - וואלה! ספורט
פירס וגארנט חזרו לבוסטון: "המשחק הכי קשה בקריירה"
הצמד חזר לראשונה לעיר השעועית וזכה לקבלת פנים מרגשת: "התחרנו מי יבכה ראשון, ושנינו הפסדנו. הדם שלנו ירוק"
מערכת וואלה! ספורט יום שני, 27 בינואר 2014, 13:00
בקושי עצר את הדמעות. פירס (צילום: AP)
שחקן ברוקלין נטס פול פירס בקבלת פנים מאוהדי בוסטון סלטיקס (צילום: AP)
לפני שיצאו מחדר ההלבשה לפרקט, התערבו פול פירס וקווין גארנט מי יהיה זה שלא יכבוש את רגשותיו ויזיל דמעה, במשחק החזרה לבוסטון, שם בילו את שנותיהם הטובות ביותר כשחקנים. בסופו של דבר שניהם נותרו עם גרונות חנוקים. פירס שיחק לא פחות מ-15 עונות בעיר השעועית. בהמשך, גארנט וריי אלן חברו אליו ויחד הם הובילו את הסלטיקס חזרה לימיה היפים עם אליפות ב-2008. לכן, האוהדים הכינו קבלת פנים מיוחדת לצמד, עם קליפ שהוקרן על מסך גדול במרכז האולם, סטנדינג אוביישן בכניסה לפרקט ושלטים שהונפו ברחבי היציעים בגארדן רק לכבודם.
וגם צמד למוד ניסיון שכזה לא הצליח להוריד את רף הלחץ. "אמרתי את זה לגארנט, אמרתי לכולם בחדר ההלבשה - זה היה המשחק הכי קשה שלי לאורך כל הקריירה", אמר פול פירס הנרגש, שהסתפק ב-6 נקודות בלבד במשחק, כולל 2 מ-10 מהשדה. "זה יותר קשה מכל משחק אליפות שאי פעם לקחתי בו חלק, יותר מכל משחק 7, לא הצלחתי להתרכז".
קרי וכרמלו הפציצו, בוסטון הפסידה לברוקלין
איך אפשר שלא להתרגש? אוהדי בוסטון בשלטים לכבוד גארנט ופירס (צילום: AP)
אוהדי בוסטון סלטיקס עם שלטי הוקרה לשחקניהם לשעבר, קווין גארנט, פול פירס (צילום: AP)
ההתרגשות השפיעה לא פחות על קווין גארנט, שאמנם שיחק בסלטיקס לאורך פחות שנים, אך זכה לקבלת פנים זהה בעוצמתה והגיב גם הוא בשש נקודות בלבד. "גם כשחזרתי למינסוטה בפעם הראשונה לא הרגשתי ככה", הוא הודה בסיום, "זה היה היום הכי קשה בקריירה שלי. המילה הראשונה שעלתה לי הייתה 'בלתי ייאמן'. לא ציפיתי לקבלת פנים כזו. זה רק מראה עד כמה הארגון הזה גדול. אני ופול צחקנו לפני המשחק, בדקנו מי יבכה ראשון. הרגשתי את הדמעות בגרון, אבל הצלחתי להיות בשליטה".
"היה קשה לעצור את הדמעות. הייתי כנראה מרחק חמש שניות מבכי. אני חייב להודות בזה", סיפר פירס, שבסיום לקח את המיקרופון והודה באופן אישי לאוהדים. "אני רוצה לומר לכם תודה מיוחדת. בתקופות הקשות שלי, בתקופות בהן התבגרתי והפכתי לאיש בעיר הזו, תמיד הייתם שם לצידי".
גארנט הוסיף כמה מילים משל עצמו: "הדם שלי תמיד יהיה ירוק. זה יהיה ככה עד שאני ופול נמות, אפילו כשיקברו אותנו עמוק מתחת לאדמה".
לא ציפה לקבלת פנים שכזו. גארנט )צילום: AP)
שחקן ברוקלין נטס קווין גארנט בקבלת פנים מאוהדי בוסטון סלטיקס (צילום: AP)